Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 2
part dogmatiche
Il pecjât tal mont gjudaic
2 1 Pa la cuâl, om che tu judichis e tu condanis, tu sês cence scusis; parcè che biel che tu judichis e tu condanis chei altris, tu ti condanis te. Di fat tu che tu judichis e tu condanis, tu fasis propit lis stessis robis. 2 Ma o savìn che il judizi di Diu al è seont veretât cuintri di chei ch’a fasin robis di chê fate. 3 Pensistu forsit, om che tu judichis chei ch’a fasin robis di chê fate e intant tu lis fasis ancje tu, di sfuî la sentence di condane di Diu? 4 O spreseistu il tesaur dal so boncûr, de sô sapience, de sô pazience, no tignint cont che ogni at de bontât di Diu ti sburte a la conversion? 5 Ma cul to cjâf dûr e cu la tô cussience che no vûl savênt di pintiment, tu ingrumis sore di te la rabie pe zornade dal svindic e de rivelazion dal judizi just di Diu, 6 che al paiarà ognun seont lis sôs oparis: 7 la vite eterne par chei che, tignint dûr intune condote oneste, a cirin glorie, onôr e inmortalitât; 8 chei invezit che a son te categorie dai ribei, ch’a disubidissin a la regule de veretât e a ubidissin a la tristerie, a varan rabie e svindic. 9 Tribulazion e passion a plombaran sun ogni om ch’al fâs il mâl, sul gjudeu par prin e po sul grêc; 10 glorie, onôr e pâs a ducj chei che a fasin il ben, al gjudeu par prin e po al grêc.
Il fâ lis oparis de Leç al segne in maniere esclusive il vêr gjudeu
11 Parcè che Diu nol fâs preferencis par nissun. 12 Di fat chei che a àn pecjât cence leç, a laran a finîle malamentri cence leç; compagn chei che a àn pecjât cu la leç, a saran judicâts e condanâts midiant de leç. 13 Di fat no son juscj denant di Diu chei che a scoltin la leç, ma a saran diclarâts juscj chei che le metin in pratiche. 14 Cuant che i paians, che no àn leç, si compuartin tal lôr jessi seont la leç, a son leç par se stes, cun dut che no àn la leç. 15 Di fat a palesin che ce che la leç e pratint al è scrit tai lôr cûrs, stant che la lôr cussience e fâs di testemoni par lôr e i lôr resonaments mo ju incolpin mo ju parin. 16 Cussì al capitarà te dì che Diu al judicarà i segrets dai oms midiant di Gjesù Crist, seont il gno vanzeli.
17 Sicheduncje, tu che tu ti tegnis in bon di clamâti gjudeu e tu ti pois di un continui su la leç e tu ti vantis in Diu; 18 tu che tu cognossis ce che Diu al vûl e, istruît de leç, tu rivis a capî ce ch’al è miei, 19 e tu ti sês metût tal cjâf di jessi guide dai vuarps e lûs di chei ch’a son tal scûr, 20 dotôr dai ignorants, mestri dai fruts, e di vê inte leç la misure dal savê e de veretât…, 21 poben, cemût mai che tu ur insegnis a chei altris e no tu ti insegnis a ti? Tu, che tu predicjis di no robâ, tu robis? 22 Tu, che tu disis di no fâ adulteri, tu lu fasis? Tu, che no tu puedis nancje viodi i idui, tu vâs a robâ tai templis? 23 Tu, che tu ti tegnis in bon cu la leç, tu disonoris Diu propit lant cuintri de leç. 24 Di fat par colpe vuestre il non di Diu al ven blestemât framieç dai paians , come ch’al è stât scrit.
25 Di fat la circuncision e zove dome se tu metis in pratiche la leç; ma se tu sês un ch’al va cuintri de leç, la tô circuncision e je come che no fos. 26 Se alore un incircuncidût al met in pratiche lis voris comandadis de leç, il so jessi incircuncidût no i valarajal forsit come la circuncision? 27 E chel ch’al è cence circuncision ma al met in pratiche la leç, seont ce che i dîs la nature, ti condanarà te che tu âs la letare de leç e la circuncision ma tu vâs cuintri de leç. 28 Di fat nol è vêr gjudeu chel che al semee par difûr e nancje la vere circuncision no je chê che si le viôt inte cjar, 29 ma il vêr gjudeu al è chel ch’al è gjudeu dentri vie, e la vere circuncision e je chê dal cûr, seont il spirt e no seont la letare; chel li al è laudât no dai oms ma di Diu.
Notis:
- 2,1 - Pauli si inacuarç che i gjudeus i davin reson di ce ch’al diseve dai paians e alore ju tache ancje lôr.
- 2,8 - Cheste asse cuintri de falsetât religjose dai gjudeus si pò capîle miei se si torne a lei il cjapitul 23 di Matieu.
- 2,11 - Diu nol cjale in muse nissun.
- 2,16 - Ancje i paians, tal lôr cûr, cualchi volte a son d’acuardi cu la leç, parcè che a van daûr de leç morâl.
- 2,24 - Is 52,5; Ez 36,20.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn hun_Latn